text: Bredsten i oprør over tomt plejehjem
  16 juni 2013 kl. 13.05
  I over fire år har 14 nyrenoverede plejehjemspladser i Bredsten stået tomme. Borgerne i byen ryster på hovedet og forstår ingenting. De mener, at der er brug for plejehjemspladserne, og derfor kræver de, at de nu bliver taget i brug.
  Problemet er blot, at det ifølge Vejle kommune er for dyrt - også selv om kommunen hvert år betaler 1,1 mio. kroner i husleje for de tomme lejligheder. Det betyder, at byens ældre ofte henvises til kommunens øvrige plejehjem. Det er for dårligt, mener formanden for Bredstens pensionistforening.
  - Der er et behov. For kort tid siden stod der syv på venteliste til de 20 pladser, der bliver udnyttet. Så det er håbløst, at lade de sidste 14 stå tomme, siger Margit Kristensen til TV SYD.
  Se, hvad formanden for Vejle kommune seniorudvalg siger til kritikken i aften kl. 19.30.
  